MFCขายกองทุนใหม่ลงทุนตราสารหนี้เกาหลีใต้
บลจ. เอ็มเอฟซี เปิดขายกองทุนเปิดเอ็มเอฟซี เกาหลี 12 เดือน ซีรี่ส์ 2 หรือ M-Korea 12M2 อายุ 1 ปี ตอบรับความต้องการลงทุนในตราสารหนี้เกาหลีใต้ เพิ่มโอกาสรับผลตอบแทนที่ดีจากตราสารหนี้ต่างประเทศ และป้องกันความเสี่ยงจากอัตราแลกเปลี่ยนเต็มจำนวน เปิดขายครั้งเดียวถึงวันที่ 17 พ.ค.นี้ ลงทุนขั้นต่ำ 10,000 บาทขึ้นไป
13 พ.ค. 2553

บลจ. เอ็มเอฟซี เปิดขายกองทุนเปิดเอ็มเอฟซี เกาหลี 12 เดือน ซีรี่ส์ 2 หรือ M-Korea 12M2 อายุ 1 ปี ตอบรับความต้องการลงทุนในตราสารหนี้เกาหลีใต้ เพิ่มโอกาสรับผลตอบแทนที่ดีจากตราสารหนี้ต่างประเทศ และป้องกันความเสี่ยงจากอัตราแลกเปลี่ยนเต็มจำนวน เปิดขายครั้งเดียวถึงวันที่ 17 พ.ค.นี้ ลงทุนขั้นต่ำ 10,000 บาทขึ้นไป 
นายพิชิต อัคราทิตย์ กรรมการผู้จัดการ บลจ.เอ็มเอฟซี  เปิดเผยว่า เพื่อตอบสนองนักลงทุนที่ยังคงสนใจลงทุนในตราสารหนี้ที่ออกโดยรัฐบาลเกาหลีใต้อย่างต่อเนื่อง เพราะมีความมั่นคง และมีโอกาสในการรับผลตอบแทนที่ดีกว่าอัตราดอกเบี้ยเงินฝากธนาคาร เอ็มเอฟซีจึงเปิดขายกองทุนเปิดเอ็มเอฟซี เกาหลี 12M2 หรือ M-Korea 12M2 ซึ่งมีอายุโครงการประมาณ 1 ปี มูลค่าโครงการ 350 ล้านบาท เหมาะสำหรับนักลงทุนที่สามารถรับความเสี่ยงจากการลงทุนในตราสารหนี้ต่างประเทศได้ และสามารถลงทุนได้เป็นระยะเวลาประมาณ 1 ปี 
ทั้งนี้ผู้ลงทุนรายย่อยที่ได้รับผลตอบแทนจากการลงทุนไม่ต้องเสียภาษีอีกด้วย 
กองทุนเปิด M-Korea 12M2 เน้นลงทุนในตราสารหนี้ภาครัฐต่างประเทศที่เสนอขายในประเทศสาธารณรัฐเกาหลี (เกาหลีใต้) ที่มีโอกาสได้รับผลตอบแทนที่ดีและมั่นคง ซึ่งกองทุนจะลงทุนในพันธบัตร ตั๋วเงินคลัง หรือตราสารหนี้ที่รัฐบาลเป็นผู้ออกหรือค้ำประกัน ตราสารหนี้ของธนาคารพาณิชย์หรือบริษัทเอกชน ที่มีอันดับความน่าเชื่อถือที่สามารถลงทุนได้  เงินฝากหรือตราสารหนี้อายุไม่เกิน 1 ปี และมีนโยบายป้องกันความเสี่ยงด้านอัตราแลกเปลี่ยนเงินตราต่างประเทศเต็มจำนวนเพื่อลดความผันผวนของค่าเงิน 
ทั้งนี้ เมื่อครบอายุกองทุน บริษัทจะดำเนินการรับซื้อคืนหน่วยลงทุนกองทุนเปิด M-Korea 12M2 และสับเปลี่ยนอัตโนมัติไปยังกองทุนเปิดเอ็มเอฟซี พันธบัตรตลาดเงิน (MM-GOV)  ซึ่งเป็นกองทุนรวมตลาดเงินที่มีความมั่นคง ที่เน้นลงทุนในตราสารหนี้ภาครัฐในประเทศ เพื่อสนับสนุนการลงทุนอย่างต่อเนื่องของผู้ถือหน่วยลงทุนต่อไป